《送陈笠峰路教之燕》
宋代·陈著

笠峰秀甲东南郊，面势雄特根基牢。
上与日月星辰交，下走海脉通六鳌。
蕴蓄玉金贲山毛，喷泄云雨苏焦熬。
之子生于其间擅英豪，重不轻试厚自韬。
中岁一跨鹏风翱，道之行也兹其遭。
越庠素号多俊髦，博士一饭久为妄者饕。
芹藻泛泛随波涛，茅苇弥望谁其薅。
拜舞异渥开新陶，长身古眼空滔滔。
正如矢初脱箙弓离弢，又如砥敛水淬出匣刀。
朝讲暮说音奏谐肆骜，日渐月渍学子饱隽诗书膏。
意欲国为邹鲁家稷皋，斥其余忍百废鏖。
百年功绩三年劳。台府交牍争荐褒。
虽欲顿辔将焉逃，小春布暖风未号。
陆可鞍马水可艘，齏根脍鲈蠏霜螯。
一饮百榼新篘醪，梅花驿路万里重游遨。
大则径上玉堂挥健毫，不亦小驻粉省班郎曹。
我欲饯送乏酒羔，赠言一纸忘忉忉。
峻坂立马严提镳，急流放船稳著篙。
他日清望拂星旄，衣锦归时当与笠峰相为高。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。